Beðið er um að hluthafar Brims staðfesti kaupin á Fiskvinnslunni Kambi ehf. og útgerðinni Grábrók ehf. mbl.is / Hari Endanleg dagskrá hluthafafundar Brims , sem fer fram 12. desember , hefur verið birt á heimasíðu félagsins . Á dagskrá eru aðeins þrír liðir : Tillaga um kaup á öllu hlutafé í Fiskvinnslunni Kambi hf. og Grábrók ehf. , tillaga Útgerðarfélags Reykjavíkur hf. ( ÚR ) um að leita leiða til að auka erlendar fjárfestingar í fyrirtækinu og að lokum önnur mál . Brim gerði samning um kaup á öllu hlutafé í Kambi og Grábrók í október og var kaupverðið þrír milljarðar króna sem samsvarar skráðum verðmætum aflaheimilda félaganna tveggja . En eins og kom fram í umfjöllun ViðskiptaMoggans á miðvikudag hafa félögin verið rekin með tapi . Í árshlutareikningi Kambs fyrir fyrstu níu mánuði ársins kemur fram að rekstarniðurstaða félagsins var neikvæð um 4,5 milljónir króna , en hún var neikvæð um 37,6 milljónir árið 2018 . Þá var dótturfélag Kambs , Grunnur ehf. , einnig rekið með tapi og nam það 171,5 milljónum á fyrstu níu mánuðum 2019 og 163,5 milljónum árið 2018 . Fyrstu níu mánuði 2019 var rekstrarniðurstaða Grábrókar ehf. neikvæð um 19,4 milljónir , en hún var neikvæð um 89,5 milljónir árið 2018 . ÚR leggur til að hluthafafundurinn feli stjórn að leita leiða til þess að auka áhuga erlendra fjárfesta á Brimi . Meðal annars er stungið upp á því að Brimi verði breytt í eignarhaldsfélag og útgerðarstarfsemi þess verði flutt í dótturfélag . Þá verði stofnað nýtt félag sem skráð er í erlenda kauphöll og mun það fara með allt að 25% hlutafé í nýju eignarhaldsfélagi .